**РЕШЕНИЕ № ПВ –34 -ПР/2015 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на кравеферма“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**:в имот № 000307, землище на с.Драгомир, община Съединение.

**Възложител:** **ЕТ „Сила- Анелия Йотовска”,**

**Характеристика на инвестиционното предложение /ИП/:**

Инвестиционното предложение е за изграждане на нов високо технологичен животновъден обект за отглеждане на дойни крави с капацитет до 200 броя животни на свободно боксово отглеждане на скаров под.

Предвижда се в имот с площ 13,051 дка, собственост на възложителя да се изгради едноетажна сграда за кравеферма (обор) със застроена площ 2960 кв.м и двуетажна обслужваща сграда с разгърната застроена площ 260 кв.м с обслужващи площи, санитарно- битови помещения, място за цистерна с мляко и миялно помещение. Общата застроена площ ще е 3090 кв.м, а разгърнатата застроена площ 3220 кв.м.

Торовата маса (течна и твърда фракция) ще се събира под скаровия под на обора във водонепропускливи, стоманобетонови канали за тор, при непрекъснато смесване за период от 7- 8 месеца, след което ще се изпомпва и извозва за наторяване.

За бъдещия обект ще се използва налична инфраструктура след изпълнение на необходимите връзки:

Пътна – транспортният достъп ще се осъществява от съществуващ полски път с обособен вход за имота.

Водоснабдяване на бъдещия обект – от водопроводната мрежа на селото.

Електроснабдяване– имотът е електрозахранен от „ЕВН България Електроразпределение” АД.

Отпадните води от кравефермата, включващи води от измиване на хладилен танк за мляко, доилни роботи и битово- фекални води, ще се пречистват в локално пречиствателно съоръжение за битови води, след което ще се събират в подземен резервоар и ще се ползват за напояване.

Инвестиционното предложение /ИП/ попада в обхвата на т.1, буква “д“ от Приложение № 2 на Закона за опазване на околната среда /ДВ.бр.91/2002 год./ и чл.2, ал.1, т.1 от Наредбата за ОС. Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0001039 „Попинци”, за опазване на природните местообитания и на дивата флора и фауна, приета с решение на министерски съвет № 661/16.10.2007г. (ДВ бр.85/2007г.). Предвид местоположението, характера и мащаба на инвестиционното предложение, извършената преценка за вероятната степен на отрицателно въздействие е, че не се очаква значително отрицателно въздействие върху защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

При реализацията на инвестиционното предложение се предвиждат следните процеси:

Хранене – необходимите количества фуражи ще се дозират в електрически робот (миксер за смилане и смесване на храната), който движейки се по релса по хранителна пътека ще раздава храната равномерно на животните в боксовете;

Поене - от разположени на няколко места в сградата на кравефермата поилки от неръждаема стомана;

Доене – от 3 доилни робота на свободен режим, когато кравата иска да бъде издоена влиза в робота, който измива вимето и издоява кравата;

Почистване – леглата на кравите ще бъдат застлани с гумирани постели и няма да се ползва слама. Почистването на торовата маса ще става с електрически робот, който ще се движи между кравите, ще впръсква малко вода и с гребло ще избутва тора между скарите в торовите канали.

* Всички дейности по време на строителството и експлоатацията на обекта ще се осъществяват в границите на предвидената за реализация територия.

● В хода на строителството и експлоатацията на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.
* Не се очаква замърсяване на околната среда, което да е над определените норми за допустими емисии по отношение на атмосферния въздух, почвите, водите и шума.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Разглежданият имот не попада в обхвата на санитарно охранителни зони около водоизточници и съоръжения за питейно- битово водоснабдяване и обекти, подлежащи на здравна защита. Съседните имоти са ниви и пасище.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона BG0001039 „Попинци” за опазване на природни местообитания и дивата флора и фауна.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2030/26.03.2015г. РЗИ- Пловдиве определила, че не се очаква възникване на риск за човешкото здраве.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община Съединение и с. Драгомир, както и засегнатото население чрез обява във вестник и на информационно табло. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

Обектът да се експлоатира само при наличието на договор за предаване на труповете на умрелите животни в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 06.04.2015г.**

*Директор на РИОСВ - Пловдив*